SMD คว้าออเดอร์เครื่องมือแพทย์ 2 รพ.สนาม รับเงิน 131.30 ลบ.
SMD ได้รับใบสั่งซื้อครุภัณฑ์การแพทย์สำหรับรักษาผู้ป่วยติดเชื้อไวรัสโควิด-19 ที่มีอาการหนักในระดับสีส้มและสีแดง จาก 2 โรงพยาบาลสนาม รับเงินรวม 131.30 ลบ.
SMD ได้รับใบสั่งซื้อครุภัณฑ์การแพทย์ จาก 2 โรงพยาบาลสนาม เพื่อใช้รักษาผู้ป่วยโควิด-19 รับเงินรวม 131.30 ลบ.
16 ก.ย. 2564

ดร.วิโรจน์ วสุศุทธิกุลกานต์ ประธานเจ้าหน้าที่บริหาร บริษัท เซนต์เมด จำกัด (มหาชน) หรือ SMD ผู้ดำเนินจัดจำหน่ายเครื่องมือแพทย์เฉพาะทางด้านระบบการหายใจและช่วยชีวิต เปิดเผยว่า แม้ตัวเลขจำนวนผู้ติดเชื้อโควิด-19 รายใหม่ของประเทศไทยมีแนวโน้มดีขึ้น แต่หลักการพื้นฐานของระบาดวิทยามักจะพบว่าจำนวนผู้ป่วยติดเชื้อโควิดขาลงมักจะมีจำนวนที่ใกล้เคียงกับขาขึ้นเสมอ  จึงทำให้ผู้ป่วยติดเชื้อโควิดที่มีอาการหนักในระดับสีส้ม และสีแดง ยังมีอยู่เป็นจำนวนมาก
ทั้งนี้ บริษัทฯ เป็นตัวแทนจำหน่ายเครื่องมือแพทย์เฉพาะทางด้านระบบการหายใจและช่วยชีวิต จัดจำหน่ายเครื่องมือแพทย์ดังกล่าวให้แก่ โรงเรียนแพทย์ โรงพยาบาลรัฐในสังกัดกระทรวงสาธารณสุข โรงพยาบาลรัฐในสังกัดสำนักการแพทย์กรุงเทพมหานคร  โรงพยาบาลรัฐในสังกัดกองทัพฯ โรงพยาบาลเอกชน คลินิก นิติบุคคล และบุคคล  มาเป็นระยะเวลามากกว่า 20 ปี มีฐานลูกค้าอยู่เป็นจำนวนมาก
ล่าสุด SMD ได้รับใบสั่งซื้อครุภัณฑ์การแพทย์สำหรับรักษาผู้ป่วยติดเชื้อไวรัสโควิด-19 ที่มีอาการหนักในระดับสีส้มและสีแดง จากมูลนิธิ รพ.บางปะกอก รพ.ปิยะเวท ซึ่งร่วมมือกับ ปตท. จัดตั้งโรงพยาบาลสนามสำหรับผู้ป่วยโควิดที่มีอาการวิกฤต (ICU) โครงการลมหายใจเดียวกัน บริเวณหน้าโรงพยาบาลปิยะเวท มูลค่าครุภัณฑ์การแพทย์ทั้งสิ้น 86.90 ล้านบาท
รวมทั้งได้รับใบสั่งซื้อครุภัณฑ์การแพทย์จากโรงพยาบาลจุฬารัตน์ 3 สำหรับโรงพยาบาลสนาม  “CP WHA &amp; CHULARAT”  ซึ่งเป็นความร่วมมือกันระหว่าง โรงพยาบาลจุฬารัตน์ 3 เครือเจริญโภคภัณฑ์  และบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ในการจัดตั้งโรงพยาบาลสนาม ณ โครงการดับบลิวเอชเอ เมกะ โลจิสติกส์ เซ็นเตอร์ ชลหารพิจิตร จ.สมุทรปราการ มูลค่าครุภัณฑ์การแพทย์ ทั้งสิ้น 44.40 ล้านบาท รวมใบสั่งซื้อครุภัณฑ์การแพทย์สำหรับโรงพยาบาลสนามสองแห่ง  มูลค่า 131.30  ล้านบาท
“ความต้องการใช้เครื่องมือและอุปกรณ์ทางการแพทย์ยังมีแนวโน้มเพิ่มสูงขึ้นอย่างต่อเนื่อง โดยเฉพาะเครื่องมือแพทย์ที่เกี่ยวข้องกับการรักษาผู้ป่วยติดเชื้อไวรัสโควิด-19 ที่มีอาการหนักในระดับสีส้มและสีแดง ซึ่ง SMD มีความเชี่ยวชาญ มีชื่อเสียงในระดับประเทศ มีครุภัณฑ์การแพทย์ที่ทันสมัย มีทีมงานพร้อมให้บริการ ที่จะทำให้บุคลากรทางการแพทย์สามารถใช้ครุภัณฑ์การแพทย์ดังกล่าวรักษาผู้ป่วยได้อย่างเต็มประสิทธิภาพ” ดร.วิโรจน์ กล่าว